Botnleðja

Botnleðja (einnig þekkt sem Silt) er íslensk rokkhljómsveit sem var stofnuð í Hafnarfirði árið 1994. Hún er skipuð þeim Heiðari Erni Kristjánssyni sem syngur og spilar á gítar, Ragnari Páli Steinssyni á bassa og Haraldi Frey Gíslasyni á trommum.  

 Saga   
Árið 1995 tók Botnleðja þátt í Músíktilraunum og sigraði keppnina. Sem hluta af verðlaununum fékk sveitin rúman sólahring í upptökuveri þar sem hún tók upp sína fyrstu plötu, Drullumall. Platan kom út sama ár.

Í upphafi var hljómsveitin undir áhrifum gruggsveita eins og Nirvana, Soundgarden, Alice in Chains, Melvins, Pearl Jam og Mudhoney. Hún tók upp hráan og pönkaðan stíl og söng á íslensku, sem var óvenjulegt fyrir sveitir af þessari gerð á þeim tíma. Sveitin var einnig þekkt fyrir að hafa gengið undir ýmsum nöfnum, þar á meðal Blend, Utopia, Dive og Rusl, áður en nafnið Botnleðja varð fyrir valinu.

Eftir útgáfu Drullumalls fór sveitin í tónleikaferðalag um Ísland og hélt áfram að þróa tónlist sína. Árið 1996 gaf sveitin út sína aðra plötu, Fólk er fífl, sem naut mikillar velgengni og er oft talin ein af betri plötum sveitarinnar.

Árið 1997 hélt sveitin til Bretlands þar sem hún hitaði upp fyrir britpopsveitina Blur á tónleikaferðalagi þeirra. Á þessum tíma tók sveitin upp efni á ensku undir nafninu Silt. Þriðja platan, Magnyl, kom út árið 1998, og var fylgt eftir með tónleikaferðalagi um Bretlandseyjar.

Fjórða platan, Douglas Dakota, var tekin upp í Englandi og kom út árið 2000. Eftir útgáfu hennar hætti Kristinn Gunnar Blöndal í hljómsveitinni, en hann hafði spilað á hljómborð á Magnyl. Botnleðja hélt áfram í upprunalegri mynd.

Sveitin tók þátt í undankeppni Söngvakeppni evrópskra sjónvarpsstöðva 2003 með laginu „Euro/Visa“, en hafnaði í öðru sæti á eftir Birgittu Haukdal. Sama ár gaf sveitin út plötuna Iceland National Park, sem átti einnig að koma út undir nafninu Silt. Platan innihélt enska útgáfu lagsins „Euro/Visa“ undir nafninu „Human Clicktrack“.

Botnleðja tók sér hlé í kringum árið 2013 en kom aftur saman árið 2023 þegar sveitin hitaði upp fyrir hljómsveitina Pavement í Hörpu.

 Hljómsveitarmeðlimir 
 Heiðar Örn Kristjánsson - söngur og gítar
 Ragnar Páll Steinsson - bassi
 Haraldur Freyr Gíslason - trommur
 Kristinn Gunnar Blöndal - hljómborð (~1997–2000)
 Andri Freyr Viðarsson - gítar (~2000–2003)

Kristinn Gunnar Blöndal var hljómborðsleikari hljómsveitarinnar á því tímabili sem hún gerði Magnyl. Gítarleikarinn Andri Freyr Viðarsson tók við af Kristni og tók þátt í mörgum hljómleikaferðum hljómsveitarinnar víða um heim og hérlendis. Hann spilaði ekki inn á plötu með Botnleðju. Heiðar og Haraldur eru líka hluti af Hafnarfjarðarmafíunni, stuðningssveit Fimleikafélags Hafnarfjarðar, og eru líka meðlimir hljómsveitarinnar Pollapönk.

 Útgefið efni   

 Breiðskífur   
 Drullumall (1995)
 Fólk er fífl (1996)
 Magnyl (1998)
 Douglas Dakota (2000)
 Iceland National Park (2003)

 Stuttskífur   
 In Line (2002)  

 Safnplötur   
 Þegar öllu er á botninn hvolft (2013)

 Smáskífur   
 Something New (1998)
 Panikkast (2013)
 Slóði (2013)

 Sýnishorn   
 Sampler (2000)

 Heimildir 

 Tenglar 
 Umfjöllun um Botnleðju á Glatkistunni
 Upplýsingar um Botnleðju á Ísmús
 Upplýsingar um Botnleðju á Hljóðsafn.is
 Plötulisti Botnleðju á MusicBrainz
 Plötulisti Botnleðju á Discogs
 Plötulisti Botnleðju á Discogs sem Silt

Flokkur:Íslenskar hljómsveitir
Flokkur:Íslenskar þungarokkshljómsveitir
Flokkur:Sigurvegarar Músíktilrauna